Nou vat sommige die ou vlag op Stem-roete | Netwerk24
Tot so drie jaar gelede was “Die Stem van Suid-Afrika” glad nie op enige plek in die spervuur nie. Verskeie Afrikaanse sangers het dit graag ingesluit as hulle byvoorbeeld ’n sangaand van historiese Afrikaanse liedere gehou het. Toe storm een van hul medekunstenaars in en wend dit aan op ’n manier wat deur vele ander Suid-Afrikaners – ten regte of onregte – as protes teen gelykheid vir almal gesien word. Dit het die lied so in omstredenheid gedompel dat dit uit baie programme verdwyn het.
Nou wil sommige heethoofde – wat in elk geval openlik deur blatante rassisme gedryf word – die vlag tot by die verbod-punt dryf. Ander wat die vlag vir positiewe, sentimentele redes wil onthou – soos Jaco Mulder, die VF Plus-leier in Gauteng – swyg gewoon oor die feit dat sommige dit as ’n simbool van brute onderdrukking sien. Hoe uitdagender dit geswaai word, hoe meer word dit ’n teiken.
Die ‘ou Cyril’ is nou terug
Die “ou Cyril” is terug, meen een van die dikmat-lopers dié week oor ’n glasie hardehout. Amper soos in die dae van die grondwetlike onderhandelings – hy slaan onverwags toe en maak sy skuiwe in die vorm van groot spronge. So skep hy sy eie momentum. Soos nou met die aankondiging van sy “A-span” – ’n kastig protesterende Gwede Mantashe ingesluit. Hy het byna die hele ANC heeltemal onkant betrap.
RAAKVATTER: Jacques Pauw. Wanneer laas was ’n boek uitverkoop by die amptelike bekendstelling? Hy is ook tot held verklaar deur mense wat anders gereageer het op sy Vlakplaas-onthullings .
NAT VADOEK: Boris Johnson, Britse minister van buitelandse sake. Sy uitlatings oor Nazanin Zaghari-Ratcliffe, ’n Britse vrou in aanhouding in Iran, het haar situasie net vererger. Hy is uit sy diepte.
Vlag ontbloot fopdossers
Nie net het The Star ’n fopnuusfoto van die ou Suid-Afrikaanse vlag by die onlangse #SwartMaandag-optogte geplaas nie. Joernaliste in verskeie hoofstroommedia – druk- en aanlyn media en televisie – het in dié strik getrap. Dit is van die gevolge van sommige mediabase se denke so vyf jaar gelede dat grasgroen snotneus-aspirant-joernaliste elke halfuur moet twiet voordat hulle dink. So bou hulle hul eie gebrek aan geloofwaardigheid. Soek hulle self op.
Dankie aan Danie Verster vir die Twitter-lys. Verdien soos hy ’n Beeld Speletjiesboek deur bydraes te stuur na lood@beeld.com of per SMS na 45571 met die woord Lood vooraan.